હવે ઝેવ અને રોબોને એકબીજા સામું જોયું. વિનસને જાણે બધું જ યાદ આવતું હતું અને પૃથ્વીની વાર્તા સાંભળવામાં પેલા બંનેને રસ પડતો હતો. તે ત્રણેય હવે જીમ સેક્શનમાંથી નીકળીને પોતાની મોડ્યુલર કેબિન બાજુ ચાલવા મંડ્યા. જ્યાં તેઓ ત્રણેય નાસ્તો કરવાના હતા. સ્પેસશિપની સ્ક્રીન ઉપર ક્યારેક ક્યારેક દૂર ટપકા રૂપે ચમકતી પૃથ્વી દેખાઈ જતી. અત્યારે પણ થોડી મિનિટો માટે દૂર પૃથ્વી દેખાઈ એટલે રોબોને વિનસને બતાવી. પૃથ્વીને જોતા વિનસ સ્વગત બોલી કે કોને ખબર હવે પૃથ્વીના હાલ કેવા હશે? પૃથ્વી ઉપર કોઈ હશે કે કોઈ નહિ હોય?